অযৌক্তিক ও উদ্ভট দৃশ্যকল্প দিয়ে তৈরি এসব গল্প-বলা আবেগপূর্ণ স্বপ্নগুলোই আমরা সবচেয়ে বেশি মনে রাখি। অদ্ভূতুড়ে বয়ান থাকে বলে এসব স্বপ্ন নিয়েই অন্যদের সাথে গল্প করতে ভালোবাসি আমরা। তবে মনে রাখার আরেকটি কারণ হলো ঘুম-চক্রের শেষ দিকে রেম-ঘুম ঘন ঘন দেখা দেয়। এই চক্রের শেষ দিকে আমরা জেগে উঠি বলে শেষের রেম-ঘুমে দেখা স্বপ্নগুলো মনে করতে পারি সহজে। তবে সাম্প্রতিক গবেষণায় দেখা গেছে মানুষজনকে ঘুমচক্রের শেষ দিকের নন-রেম-ঘুম থেকে জাগিয়ে দিলে তারা অনেক সময় এ ধরনের গল্প-বলা স্বপ্নের কথা বলতে পারে।